© Велко Ангелов

Младежката организация на ГЕРБ излез с остра декларация, в която напада президента Румен Радев и лидера на БСП Корнелия Нинова. Документът е бил изготвен по време на 10-ия Зимен университет на движението, а днес е приет от членовете му.

Повод за декларацията са последните събития във Венецуела, където президентът Николас Мадуро не допусна конвоя с хуманитарна помощ от Колумбия и Бразилия. При сблъсъци на границата армията уби няколко цивилни граждани, опитващи се да направят път на конвоя. Венецуелски войници пък дезертираха в Колумбия.

Младежите на ГЕРБ определят действията на Мадуро като престъпление срещу човечеството и припомнят, че подкрепят искането на международната общност за провеждане на нови и демократични избори в страната.

"На този фон българските остриета на руския хибриден гуру ген. Решетников - председателят на БСП Корнелия Нинова и техният президент Румен Радев, застанаха на страната на диктатурата и подкрепиха диктаторския режим на Мадуро. Те призоваха за ненамеса по казуса", пише в декларацията.

"Дали Радев е европейски президент и натовски генерал или е куклата на конци на съветския генерал от КГБ Леонид Решетников? Проблемът е до къде той може да стигне, след като ценностната му система приема неутрално безразборното убиване на гладуващи хора от армия, само защото се опитват да достигнат до храна и лекарства? За нас е опасно такъв човек да бъде върховен главнокомандващ на Българската армия", продължава декларацията на младежката организация на ГЕРБ.

Младежките структури на партията изразява несъгласието си с позицията на Радев за ситуацията във Венецуела, като използва цитат от Данте Алигиери. "Най-горещите места в ада са предназначени за онези, които по време на големи морални изпитания са пазили неутралитет".

Водената от зам.-министъра на външните работи Георг Георгиев организация обвинява "другарката Корнелия Нинова" в лицемерие. Според тях тя "умишлено крие пред българските си симпатизанти, че международната организация, в която тя е заместник-председател - Социалистическият интернационал, прие още преди дни Хуан Гуайдо и венецуелското Народно събрание за единствени легитимни органи в страната.

Младежите на ГЕРБ поставят няколко въпроса към Радев, като подчертават, че не се надяват на честни отговори. В един от тях те питат дали няма "очевиден риск от изтичане на класифицираната натовска информация към вражески сили, след като "момчето на Леонид Решетников" има най-висок достъп до такава, а публично изразява различни позиции от тези на Алианса?"